b'\n_START_ARTICLE_\nAna (\xc5\xa0eligo)\n_START_SECTION_\nVsebina\n_START_PARAGRAPH_\nJugoslovanski CK je Ano s sinovoma poslal na varno v Sovjetsko zvezo, kot poklicna revolucionarka je v domovini \xc5\xbee preve\xc4\x8d kompromitirana. Ana te\xc5\xbeko prenese lo\xc4\x8ditev od mo\xc5\xbea, obenem pa prekipeva od sre\xc4\x8de, da lahko dela v de\xc5\xbeeli svobode in uresni\xc4\x8denih sanj vsega \xc4\x8dlove\xc5\xa1tva. Toda te sanje se hitro in neusmiljeno razblinjajo: vsi morajo poro\xc4\x8dati drug o drugem, sodelavec Andru\xc5\xa1a prikriva, da je s kmetov pobegnil pred lakoto, ker bi sicer obveljal za razrednega sovra\xc5\xbenika, prijateljica Zinka, ki je preve\xc4\x8d spra\xc5\xa1evala, je izginila, Veljko je kot huligan v popravnem domu, Darka mora Ana po direktivi oddati v dom, kjer bo dele\xc5\xbeen elitne partijske vzgoje ... Po vseh teh udarcih ho\xc4\x8de Ana domov, toda Banovac, h kateremu se je zatekla, \xc5\xbee sluti njeno usodo: naj mol\xc4\x8di, ni\xc4\x8d ne izpra\xc5\xa1uje, naj kar najhitreje izgine nekam v notranjost, izpred budnih o\xc4\x8di! - Mirko pride kot delegat na kongres Kominterne, Wallenstein ga po nalogu preverja; a Mirko je premeten, zna mol\xc4\x8dati, ima distanco do revolucije, ki pa jo skrbno prikriva. Ko se sre\xc4\x8da z Ano, ji o\xc4\x8dita, da je sinova zavrgla in da se vdinja tujemu CK-ju, Ana ne razume, zanjo je revolucija ena sama in ob\xc4\x8de\xc4\x8dlove\xc5\xa1ka; za Mirka pa je to izdaja, \xc5\xbeeno zapusti in se kasneje od nje lo\xc4\x8di. Ano zaliva obup, \xc5\xa1e posebej, ko jo skrivaj obi\xc5\xa1\xc4\x8de Veljko, ki je do kraja zagazil v kriminal in ga i\xc5\xa1\xc4\x8dejo zaradi umora. - Ana je aretirana kot vohunka, zasli\xc5\xa1ujejo jo \xc5\xa1e zlasti v zvezi z Wallensteinom, ki je o\xc4\x8ditno \xc5\xbee padel v nemilost. Kljub pritiskom in mu\xc4\x8denju Ana priznanja o krivdi ne podpi\xc5\xa1e, znajde se v gulagu, kjer zaporniki umirajo od te\xc5\xbekega dela, lakote in razli\xc4\x8dnih mu\xc4\x8denj. Ana najde mo\xc4\x8d v obrednih stikih s kozmi\xc4\x8dno energijo, zato mirno zavrne majorja, ki zahteva, da podpi\xc5\xa1e priznanje, in ji grozi s podalj\xc5\xa1anjem kazni; ko vse ni\xc4\x8d ne zale\xc5\xbee, ji major pove, da je mlada zapornica, ki so jo na Anino zahtevo premestili, med pobeglimi kaznjenci kon\xc4\x8dala kot \xc5\xbeivo meso. Ana se sesede: te krivde ji ne smejo obesiti, ne more je nositi ... Ana in Wallenstein pobegneta, stra\xc5\xbearji za njima spustijo sestradane kaznjence. Ube\xc5\xbenika vesta kak\xc5\xa1na usoda ju \xc4\x8daka, vendar sta mirna, skoraj radostna: \xc4\x8dlovek je po svoji naravi ubijalec, ko ho\xc4\x8de v viharju ustvariti lep\xc5\xa1i in sre\xc4\x8dnej\xc5\xa1i svet, pogublja svoje soljudi, tudi otroke, za to pa je le ena daritvena sprava .... Kaznejnci, ko so ju \xc5\xbee obkolili, navalijo, ju zakoljejo in po\xc5\xberejo.'